Amper stemning mellom dommeren og Breivik
Da Breivik vant frem gang på gang, var det tydelig at selvtilliten vokste. Han startet med rask og nervøs lesning, tydelig redd for at han ikke skulle få fullføre talen han hadde forberedt. Mot slutten begynte han imidlertid å lese saktere, og tok seg tid til både å drikke vann og til å legge inn kunstpauser. Samtidig ble ansiktsuttrykket til Arntzen mer og mer innbitt.Allerede før Breivik begynte på sin 13 sider lange forsvarstale, hadde tingrettsdommeren advart ham om at hun kom til å avbryte ham. - Du må være forberedt på at jeg kommer til avbryte deg om det du beveger deg utenfor det som er av betydning, sa hun. Breivik svarte med å argumentere rolig for at hele talen var viktig for hans forsvar.Breivik forklarte seg rolig og med øynene festet på dokumentet han hadde skrevet. Etter ca. 15 minutter avbrøt Arntzen Breiviks opplesning. - Er dette en opplesning fra manifestet? spurte hun. - Nei, på ingen måte, svarte Breivik og så direkte på dommeren. Han fikk lese videre en liten stund.Da Breivik begynte å snakke om sin støtte til det han omtaler som den kulturelle modellen i Japan, ble han avbrutt igjen. - Det du sier om Japan og andre land har begrenset relevans. Kan du i det minste holde deg til det du mener om norske forhold, sa Arntzen skarpt.Da Breivik (33) var omtrent halvveis i sin forberedte tale, brøt også bistandsadvokat Mette Yvonne Larsen inn og ba om at han måtte avslutte. - Jeg beklager at jeg avbryter, men nå får jeg så mange reaksjoner fra de fornærmede om at Breivik får lov til å stå og lese opp på denne måten, sa hun henvendt til tingrettsdommer Wenche Elizabeth Arntzen. - Du har hørt hvordan de som er berørt av dette reagerer. Vil du ta du hensyn til det? spurte Arntzen strengt. - Jeg skal gjøre det, lovte Breivik. - Er det relevant for deg? spurte hun så. - Det er relevant å ta hensyn, svarte Brevik. - Da ber jeg deg gjøre det og avslutte så raskt som mulig. Etter noen minutter brøt Arntzen igjen inn for å spørre om Breivik snart var ferdig. - Jeg har én side igjen, svarte Breivik. Både blant pårørende og presse brøt det ut høylytt latter i salen. Like etter hevdet Breivik at han drev selvsensur - for å tilfredstille dommeren - til ny latter fra salen. Arntzen hevet øyenbrynene da terroristen valgte å ta seg tid til å drikke av vannglasset før han leste den siste siden. - Det er interessant at han er så selvopptatt at selv korreks fra en myndig dommer ikke stopper ham. Det sier litt om hans personlighet, sier Mette Yvonne Larsen til VG Nett, en av de tre koordinerende bistandsadvokatene i 22. juli-.saken.Til tross for stadige avbrytelser fikk Breivik fullføre opplesningen av dokumentet. 33-åringen fikk lese i over én time - over dobbelt så lenge som hans forsvarer Geir Lippestad hadde varslet på forhånd. Breivik truet flere ganger med at han ikke ville forklare seg senere i rettssaken, hvis han ikke fikk lese ferdig dokumentet. - Jeg kan ikke forsvare meg selv, hvis jeg ikke får forklare meg om hvorfor 22. juli ble gjennomført. Jeg har tonet ned språket av hensynet til ofrene. Det eneste jeg ønsker er å forklare meg om hvorfor jeg gjorde det, sa han. Aktor Svein Holden ba på vegne av påtalemyndigheten om at Breivik fikk fullføre.Noen sukket, andre småpratet med hverandre.Innledningsvis hevdet massedrapsmannen overfor retten at han hadde tonet ned sin agressive retorikk av hensyn til de pårørende, men begynte tidlig å rakke ned på AUF og på navngitte enkeltpersoner.- Breivik, du sa at du hadde tonet ned retorikken av henyn til de berørte. Jeg ber deg om å holde deg til dette, sa Arntzen. Under hele opplesningen satt Breivik rolig og så ned på den ferdigskrevde teksten. Bare ved få anledningen henvendte han seg rett til dommeren.Breiviks tale var en oppsummering av hans forståelse av den historiske og politiske situasjonen i Europa, og minnet om innholdet i det såkalte manifestet.Den terrortiltalte 33-åringen ankom sal 250 i Oslo tingrett like før klokken 09 tirsdag morgen. Også i dag viste han den høyreekstreme hilsenen han selv har laget etter at politiet hadde fjernet håndjernene hans.Breivik tok plass i vitneboksen først klokken 10.08. Forhandlingene tirsdag ble nemlig over én time forsinket fordi retten først måtte ta stilling til om meddommer Thomas Indrebø burde fratre.Retten konkluderte enstemmig med at Indrebø var inhabil, og at han måtte vike sete. Han ble erstattet av varameddommer Anne Elisabeth Wisløff.
Terrortiltalte Anders Behring Breivik (33) ble avbrutt av dommer Wenche Elizabeth Arntzen fem ganger mens han leste sin forsvarstale. Hver gang fikk han fortsette.